Tak for dit brev, som berørte mig dybt. At have været udsat for seksuelt overgreb har ofte vidtrækkende konsekvenser – også ind i ens voksenliv, som du selv beskriver. Sådanne oplevelser fra barndommen kan man prøve at lægge låg på i mange år, men pludselig kan det dukke op, f.eks. hvis man oplever noget, der minder om det. Og det er dét, du har oplevet nu med barberkysset. Nu er du begyndt på en proces, som måske bliver lidt svær undervejs, da du skal have bearbejdet dine traumer, men som er godt for dig. Du har erkendt, hvad der skete dengang og delt det med din mand, og så er du allerede et godt stykke på vejen til heling. Og hvor er det dejligt at høre, at din mand støtter dig, når det er svært. Jeg kan kun give dig min varmeste opbakning til at fortsætte med at arbejde med det, men at give gode råd til jeres sexliv, det er lidt sværere, for jeg mener, at næste skridt i udviklingen er, at du skal snakke med en professionel psykolog/terapeut om dine oplevelser. Det er noget, der ligger dybt i dig, og som du skal have bearbejdet, for at du får det godt med dig selv og din seksualitet. Det er vigtigt, at du i det næste stykke tid skal arbejde med dig selv og ikke bekymre dig så meget om at tilfredsstille din mand. Sådan som du beskriver ham, er jeg sikker på, at han vil være forstående over for det og give dig plads og ro til at bearbejde dine oplevelser og derefter komme videre med din seksualitet, selv om det måske betyder, at du i en periode slet ikke har sex med ham. Når du har fået bugt med traumerne, vil du sikkert også så småt få overskud til at lære dig selv og din lyst at kende (igen) og få lyst til at opleve og nyde de mange vidunderlige oplevelser, der kan følge med. Det samme gælder for din mand. Skal jeg alligevel komme med et råd til jeres sexliv, så tror jeg, at det også er godt undervejs i din proces, at I bibeholder en vis grad af intimitet, da det er en essentiel del af parforholdet. Men det skal være sådan, at du ikke gør noget, du ikke har lyst til. Som f.eks. samleje, hvis det går for tæt på. Sanselighedsøvelser i form af at kysse, røre blidt ved hinanden og holde om hinanden kan være en fin måde at holde kontakten, intimiteten og nærværet i live imellem jer, mens du finder fred med din barndom og din seksualitet, kommer styrket og klogere ud på den anden side, og får et lystfyldt og tilfredsstillende sexliv. Jeg ønsker dig og din mand alt det bedste sammen fremover.